"Первый канал" редакторына айыппұл салынды
""Первый канал" редакторына айыппұл салынды" | "https://abai.kz/post/148779"
TITLE: "Первый канал" редакторына айыппұл салынды
URL: https://abai.kz/post/148779
META: ""Первый канал" редакторына айыппұл салынды" | "https://abai.kz/post/148779"
DATE: 16.03.2022
AUTHOR(s): Abai.kz
TOTAL WORDS: 170
TEXT: Мәскеудегі сот "Первый каналдың" тікелей эфиріне соғысқа қарсылық білдіріп атып шыққан редактор Марина Овсянниковаға 30 мың рубль (шамамен 145 мың теңге) айыппұл салды. Бұл туралы сот залынан "Медиазона" тілшісі хабарлады. Соттан шыққан соң журналист "екі күндей ұйықтамадым. 14 сағат бойы сұрақтың астына алды. Туыстарыммен байланысуға мүмкіндік бермеді" деді. Овсянникова тілшілердің басқа сұрақтарына жауап беруден бас тартты. Марина Овсянникова кеше, 14 наурызда "Первый каналдың" "Время" эфиріне соғысқа қарсы плакат ұстап шығып, қарсылық білдірген. Журналист Алексей Венедиктов телеграм-каналында "Овсянниковаға айыппұл эфирдегі плакаты үшін емес, видеомәлімдемеде Украинаға басқыншылықты соғыс деп атап, оған Путинді айыптағаны үшін салынды" деп жазды. Овсянникова 14 наурызда кешке "Время" жаңалықтар бағдарламасының тікелей эфирі болып жатқанда студияда отырған диктордың қасына атып шығып, "Соғысты тоқтатыңыздар. Пропагандаға сенбеңіздер. Бұл жерде сіздерді алдап жатыр" деген плакат ұстап тұрды. Ол диктор сөйлеп жатқанда "Соғысты тоқтатыңыздар! Соғысқа жол жоқ!" деп қарсылық білдірді. "Первый канал" осы жайтқа байланысты тексеріс бастаған, ал Овсянникованың ұсталып, үстінен әкімшілік іс қозғалған деген хабар шықты. Украина президенті Владимир Зеленский өз үндеуінде Марина Овсянниковаға "шындықты жеткізуге талпынған" әрекеті үшін алғыс айтқан. Abai.kz
